Man vas na swanger vrou se moord | Maroela Media
Man vas na swanger vrou se moord
'n 31-jarige man is in hegtenis geneem in verband met die moord op die swanger Tshegofatso Pule.
Pule, wat agt maande swanger was, se liggaam is verlede week met steekwonde en opgehang aan 'n boom in Roodepoort aan die Wes-Rand aangetref. Sy is sowat twee weke gelede die laaste keer gesien toe sy in 'n taxi geklim het wat haar kêrel vir haar gereël het.
Sy is verlede week in Soweto begrawe.
Die man is tydens 'n intelligensiegedrewe operasie in hegtenis geneem nadat hy in Mpumalanga was. Hy verskyn Woensdag in die Roodepoort-landdroshof.
Lt.genl. Elias Mawela, Gautengse polisiehoof, het die polisie vir die spoedige inhegtenisneming geloof. Die ondersoek duur steeds voort en Mawela het 'n beroep op die gemeenskap gedoen om met inligting oor die gru-moord na vore te kom.
Dit is nie duidelik of Pule se moordenaar aan haar bekend was nie.
Die inhegtenisneming kom kort nadat 'n verdagte in 'n afsonderlike moord – dié op 'n 42-jarige vrou van Eersterus in Pretoria die afgelope naweek – ook aangekeer is. Die vrou se liggaam is Sondag in 'n buitekamer aangetref.
'n 50-jarige man is in Eldoradopark in Johannesburg in verband met die moord aangekeer.
Maroela Media het vroeër berig 'n voorlopige ondersoek dui daarop dat die slagoffer se vriend Sondagoggend 'n familielid geld vir vervoer gevra het nadat hy glo 'n nuwe werk gekry het. Hy was die laaste persoon wat kontak met die slagoffer voor haar dood gehad het.